b'\n_START_ARTICLE_\nPobratim\n_START_PARAGRAPH_\nPobratim je bila tajna narodnoosvobodilna organizacija slovenske politi\xc4\x8dne sredine med 2. svetovno vojno._NEWLINE_Tajno organizacijo je 1. junija 1941 ustanovil Anton Kro\xc5\xa1l. Predstavljala je tretjo\xc2\xa0\xc2\xbbsrednjo narodno politi\xc4\x8dno smer\xc2\xab, ki je bila nadstrankarska, strogo legalisti\xc4\x8dna in nacionalisti\xc4\x8dna. Pobratim je podpiral mednarodno priznano kraljevo jugoslovansko vlado ter zahodne zavezni\xc5\xa1ke sile. V odnos do Sovjetske zveze je bila izra\xc5\xbeena dvojnost, spo\xc5\xa1tovanje sovjetskega boja proti okupatorjem ter hkrati nasprotovanje komunisti\xc4\x8dnemu internacionalizmu in Kominterni. Organizacija je delovala proti italjanskim in nem\xc5\xa1kim okupacijskim silam. Ni pa se priklju\xc4\x8dila partizanom. Pobratim je deloval predvsem na propagandnem in obve\xc5\xa1\xc4\x8devalnem podro\xc4\x8dju, imel je lastno obve\xc5\xa1\xc4\x8devalno slu\xc5\xbebo._NEWLINE_Izdajal je medvojni tajni glasili Pobratim in Vir._NEWLINE_Pobratim je imel izoblikovan slovenski nacionalni program. Zavzemal se je za Veliko Slovenijo v okviru Velike Jugoslavije. Slovenija naj bi se ozemeljsko pove\xc4\x8dala v smeri zahoda, kjer bi dobila izhod na morje, in severa. Raz\xc5\xa1irila bi se do meje: Jadran-Av\xc5\xa1a-Ter-Tilment-Karnijske Alpe-Tobla\xc5\xa1ko polje-Ture-\xc4\x8camernik-Blatno jezero-zveza s Hrvati do Jadrana._NEWLINE_Iz Pobratima je leta 1943 nastala Narodna legija, katere ustanovitelj in vodja je bil tudi Anton Kro\xc5\xa1l.'